Så blev det officielt. Vendsyssel Håndbold har ansat den rutinerede Morten Arvidsson som cheftræner frem til sommeren 2017. Svingdøren roterer stadig i klubben, men mon ikke julefreden snart sænker sig i den nordjyske håndboldklub med de store ambitioner. En lang stribe af fyrede trænere har udfyldt rollen før ham, men Arvidssons CV er stort set længere end alle de andres tilsammen, og rutinen skal sikre klubben oprykning tilbage i den bedste række. - Vi er stolte over at præsentere Morten Arvidsson som ny cheftræner i Vendsyssel Håndbold, Morten tiltræder jobbet i morgen (mandag, red.), og aftalen gælder frem til sommeren 2017. Morten kommer med et stort og imponerende CV, som tæller flere ligaklubber i ind- og udland, og så kommer han med en tilgang til håndboldspillet og træningskulturen, som vi er sikre på, kan flytte os ind i fremtiden på en positiv måde, lyder det begejstret fra klubben i en pressemeddelelse. Morten Arvidsson havde sin håndboldmæssige opvækst i Nordjylland i 80'erne, hvor han også stod i spidsen for succesholdet i Lyngså BK. Derefter blev det til 10 år i udlandet med slutspilsfinaler i både Sverige, Norge og Tyskland. I alt 10 pokal- og slutspilsfinaler er det blevet til inklusiv tiden i de danske ligaklubber Randers HK, KIF Kolding og SK Aarhus. - Vi ser aftalen med Morten som en blå stempling af at Vendsyssel Håndbold er et projekt som er muligt at rykke i Ligaen når det rigtige forarbejde er lavet, skriver klubben. - Jeg er meget glad for at vende hjem til Vendsyssel, som ligger mit hjerte nærmest. Kvindehåndbolden i Vendsyssel har stolte traditioner. Potentialet er der, og jeg er glad for, at klubben har været lydhør overfor mine tanker med klubben og holdet. Det er mit håb, at vi kan få udviklet samarbejdet med de lokale ”moderklubber” yderligere, så vi kan generobre en plads i den bedste række ved at udvikle dygtige spillere og leve op til hvor vi er, nemlig i ”Toppen af Danmark”, siger Morten Arvidsson om ansættelsen. Blå bog – Morten Arvidsson Født 17. feb. 1964 Bor i Mariager - tre børn - Markus (2001), Sara (2004) og Sofie (2007). Uddannet lærer - samfundsfag og idræt som linjefag - Hjørring Seminarium – 1988 Akademi Uddannelse i oplevelsesøkonomi fra Erhvervsakademi Dania – 2013 EHF Mastercoach - 2003 Udover den højeste træneruddannelse fra EHF, også fra DDGU, Dansk Håndbold Forbund og Olympiatoppen (Norge) Medlem af DHF uddannelsesudvalg 2000-2008 Underviser på diverse kurser både lokalt, regionalt, nationalt og internationalt. Erhvervskarriere 1986-90           Freelance journalist på Frederikshavns Avis 1988-90           Lærer på Volstrup skole – Sæby 1993-2007     Ekspertkommentator for DR Radiosporten 1990-2011     Professionel håndboldtræner – 10 år i udlandet 2011-                 Elitechef i Randers kommune Trænerkarriere: 2016-                Vendsyssel Håndbold (1.div.) 2014-2015    Hornbæk SF (2.div.) 2008-2011    SK Aarhus (HL – Pokalfinale + 3.plads i HL) 2007-2008    Storbritannien kvindelandshold 2006-2008    HC Leipzig – Tyskland (1.Bundesliga – 2 x Tysk pokalvinder, Nr. 2 i Bundesliagen) 2004-2006    KIF Kolding/KIF Vejen 2003-2005    Danmark B-landshold 1998-2004    Randers HK (Europacup finale 2000 + 3 plads i HL) 1996-1998    IL Sørfjell - Norge (Oprykning til 1.liga) 1992-1996    Lunner IL – Norge (Slutspilsfinale + 3.plads) 1991-1992    Sävsjö HK – Sverige (Slutspilsfinale) 1990-1991    Vadstena HF 2.div. 1987-1990    Lyngså BK (Ass.træner) 1986-1987    Østervrå IK (herrer hold) 1984-1987    Frederikshavn fI (Ass.træner damer + en masse andet) 1978-1984    HSH 69 (Ungdomstræner)
Morten Arvidsson tiltræder som cheftræner for Vendsyssel Håndbold mandag, og målet er på plads: Holdet skal tilbage som Toppen af Danmark.